Málamiðlun á þingi næst ekki frekar en annars staðar nema báðir aðilar sjái sér hag af henni . Miðflokksmenn þurftu að komast úr sjálfheldu málþófsins og stjórnarflokkarnir að ná fram niðurstöðu mikilvægra mála . Fulltrúar þingflokka Sjálfstæðisflokks , Birgir Ármannsson , og Miðflokks , Bergþór Ólason , náðu í gær ( 18. júní ) samkomulagi um lyktir þess þings sem nú situr . Þar er að finna útfærslu á tillögu sem Katrín Jakobsdóttir forsætisráðherra kynnti fyrir nokkrum dögum um að lokið yrði afgreiðslu allra helstu mála ríkisstjórnarinnar núna en þing kæmi saman til funda í lok ágúst til að ljúka afgreiðslu þriðja orkupakkans og mála sem tengjast honum . Þegar tillaga forsætisráðherra lá fyrir vildu miðflokksmenn að sett yrði á laggirnar sérfræðinganefnd til að kanna málið . Það verður ekki gert en efnt verður til allt að þriggja funda í utanríkismálanefnd alþingis þar sem málið verður rætt og þá væntanlega nýjar hugmyndir miðflokksmanna í málinu en þeir létu ekkert að sér kveða við hefðbundna afgreiðslu málsins í utanríkismálanefnd í apríl og maí en hófu síðan málþófið alræmda . Láti menn ekki atkvæði ráða er eðli þingstarfa að leitað sé málamiðlunar til að greiða fyrir störfunum og afgreiðslu mála . Mikill meirihluti þingmanna er hlynntur þriðja orkupakkanum , aðeins níu þingmenn Miðflokksins , tveir þingmenn Flokks fólksins og Jón Þór Ólafsson pírati hafa lýst sig andvíga honum , það er 12 þingmenn af 63 . Meirihlutinn hefur ekki beitt 71. gr. þingskapalaga í þessu máli frekar en öðrum málþófsmálum undanfarna áratugi . Liggur hins vegar í augum uppi að það verður gert fyrir lok þessa þings verði ekki staðið við samkomulagið frá því í gær , kjarni þess er að ljúka orkupakkamálinu á þessu þingi . Þegar komist er að málamiðlun eins og þessari hefjast ætíð umræður um hvort annar aðili hafi haft betur en hinn . Málamiðlun á þingi næst ekki frekar en annars staðar nema báðir aðilar sjái sér hag af henni . Miðflokksmenn þurftu að komast úr sjálfheldu málþófsins og stjórnarflokkarnir að ná fram niðurstöðu mikilvægra mála . Lesendum er látið eftir að dæma hvor málstaðurinn er mikilvægari . Morgunblaðið birtir í dag niðurstöður skoðanakönnunar fyrir Heimssýn , andstæðinga ESB-aðildar , varðandi afstöðu þjóðarinnar til framkvæmdar tveggja þátta EES-samningsins . Stóru línurnar eru að þjóðin skiptist til helminga í afstöðu til orkupakkans og innflutnings á fersku kjöti . Þá segir einnig : „ um 61,3% þeirra sem afstöðu tóku fylgjandi því að Ísland fái undanþágu frá orkulöggjöf Evrópusambandsins en um 38,7% eru andvíg “ . Ekki kemur fram hvernig þessi spurning var orðuð en miðað við textann hér að ofan snýr þessi afstaða að ákvörðunum sem teknar voru um og upp úr aldamótunum og leiddar í lög með raforkulögunum árið 2003 . Könnunin var hins vegar gerð um miðjan júní 2019 .